নদীয়ায় ছাত্রীকে ধর্ষণের অভিযোগে গ্রেফতার গৃহশিক্ষক

ওয়েব ডেস্ক: গুরুর লালসার শিকার শিষ্যা! ছাত্রীকে ধর্ষণের অভিযোগে এক শিক্ষককে (Teacher) গ্রেফতার (Arrest) করল নদীয়ার (Nadia) ভীমপুর থানার (Bhimpur PS) পুলিশ। ধৃতের নাম বৃন্দাবন বিশ্বাস। তার বাড়ি ভীমপুরের দাসঘোষ পাড়ায়।

পুলিশ সূত্রে জানা গিয়েছে, ভীমপুর এলাকার এক নাবালিকার গৃহশিক্ষক ছিলেন অভিযুক্ত। তিনি একটি প্রাথমিক বিদ্যালয়ের শিক্ষক। গত সেপ্টেম্বর মাসে পড়ুয়াদের নিয়ে ভ্রমণে গিয়েছিলেন তিনি। অভিযোগ, সেখানে গিয়ে ওই ছাত্রীকে ধর্ষণ করে ওই শিক্ষক। এই বিষয়ে ছাত্রী যাতে বাড়িতে না জানায় সেজন্য হুমকিও দেয় সে বলে অভিযোগ। শনিবার ওই ছাত্রী ওই গৃহশিক্ষকের কাছে পড়তে গেলে তাকে ব্লাকমেল করা হয় বলে অভিযোগ। বাড়ি ফিরে ছাত্রী পরিবারের সদস্যদের সব খুলে বলে। এরপরই পরিবারের লোকজন ভীমপুর থানায় অভিযোগ দায়ের করেন। রাতেই অভিযুক্তকে গ্রেফতার করে পুলিশ। আজ তাকে কৃষ্ণনগর জেলা আদালতে তোলা হয়।